विदेशी लगानी प्रतिबद्धतामा कमी
चालु आर्थिक वर्षको भदौ महिनामा प्रत्यक्ष वैदेशिक लगानी प्रतिबद्धतामा उल्लेख्य गिरावट आएको छ ।  उद्योग विभागको तथ्याङ्क अनुसार भदौ महिनामा चालु आवको दुई महिनामा १४ अर्ब रुपियाँ प्रत्यक्ष विदेशी लगानी प्रतिबद्धता आएको छ । भदौ महिनामा मात्र ५१ वटा परियोजनामार्फत दुई अर्ब ७२ करोड २४ लाख रुपियाँ प्रतिबद्धता आएको विभागले जनाएको छ । गत साउन महिनामा ६० उद्योगमार्फत ११ अर्ब ९३ करोड १८ लाख ३० हजार रुपियाँ लगानीको प्रतिबद्धता आएको हो । भदौ महिनामा उद्योग दर्तासँगै प्रतिबद्धता रकममा कमी आएको हो ।
काठमाडौँ, असोज ६ गते ।  चालु आर्थिक वर्षको भदौ महिनामा प्रत्यक्ष वैदेशिक लगानी प्रतिबद्धतामा उल्लेख्य गिरावट आएको छ ।  उद्योग विभागको तथ्याङ्क अनुसार भदौ महिनामा चालु आवको दुई महिनामा १४ अर्ब रुपियाँ प्रत्यक्ष विदेशी लगानी प्रतिबद्धता आएको छ । भदौ महिनामा मात्र ५१ वटा परियोजनामार्फत दुई अर्ब ७२ करोड २४ लाख रुपियाँ प्रतिबद्धता आएको विभागले जनाएको छ । गत साउन महिनामा ६० उद्योगमार्फत ११ अर्ब ९३ करोड १८ लाख ३० हजार रुपियाँ लगानीको प्रतिबद्धता आएको हो । भदौ महिनामा उद्योग दर्तासँगै प्रतिबद्धता रकममा कमी आएको हो । उद्योग विभागको तथ्याङ्क चालु आवको साउन र भदौ महिनामा १४ अर्ब ६५ करोड ४२ लाख ३० हजार रुपियाँ लगानी प्रतिबद्धता आएको हो । १११ वटा परियोजनामार्फत सो लगानी आएको हो । साउन महिनामा ६० उद्योगमार्फत ११ अर्ब ९३ करोड १८ लाख ३० हजार रुपियाँ लगानीको प्रतिबद्धता आएको हो ।विभागका अनुसार दुई महिनाको अवधिमा १११ वटा उद्योगमा आएको वैदेशिक लगानीमध्ये साना उद्योग १०४, मझौला पाँच र साना उद्योग दुई रहेका छन् । सबैभन्दा धेरै लगानी पर्यटन, सूचना प्रविधि र सेवा क्षेत्रमा आएको विभागले जनाएको छ । विभागको विदेशी लगानी तथा प्रविधि हस्तान्तरण शाखाका निर्देशक शङ्करसिंह धामीले ठुला लगानीकर्ता बढेकाले साउन महिनाको तुलनामा भदौ वैदेशिक लगानीमा प्रतिबद्धतामा कमी आएको जानकारी दिनुभयो । चालु आवको दुई महिनाको अवधिमा होटल क्षेत्रमा मात्रै चार अर्ब बढी लगानी प्रतिबद्धता जनाएका छन् । विभागको तथ्याङ्क अनुसार चालु आवको साउन र भदौ महिनामा मात्रै देशका विभिन्न स्थानमा होटल सञ्चालन गर्न चार अर्ब २५ करोड १८ लाख रुपियाँ लगानी प्रतिबद्धता जनाएका छन् ।उद्योग विभागमा दुई महिनाको अवधिमा स्वदेशी तथा विदेशी लगानीकर्ताले २० वटा होटल सञ्चालन गर्ने प्रतिबद्धतासहित दर्ता गरेको छ । विभागमा दर्ता भएको अधिकांश होटल साना प्रकारका छन् । साना प्रकारका होटलमा विदेशी लगानीकर्ताको आकर्षण देखिएको छ । दुई महिनाको अवधिमा ठुला लगानीका तारे होटल निर्माण होटल सञ्चालन गर्ने भन्दै स्वदेशी लगानीकर्ताले लगानी प्रतिबद्धता जनाएका छन् । त्यसबाहेक तीन वटा मध्यम र १५ वटा साना होटलमा लगानी प्रतिबद्धता जनाएको विभागले जनाएको छ ।अघिल्लो आव अर्थात् २०७९/८० मा वर्षभरि कुल ३८ अर्ब ४६ करोड नौ लाख रुपियाँको वैदेशिक लगानी स्वीकृत भएको थियो । गत वर्ष विश्वभर देखिएको आर्थिक मन्दीका कारण वैदेशिक लगानी प्रतिबद्धता कमी आएको थियो ।  विभागका अनुसार सुरुदेखि हालसम्म चार खर्ब ६४ अर्ब ३४ करोड ७१ लाख ६२ हजार वैदेशिक लगानी स्वीकृत भएको छ । स्वीकृत भएको वैदेशिक लगानीमध्ये ३० देखि ३५ प्रतिशतसम्म भित्रिने गरेको बताइएको छ ।  